DA Den Europæiske Unions Tidende L 159/1

RÅDETS AFGØRELSE (EU) 2018/889

af 4. juni 2018

om indgåelse på Den Europæiske Unions vegne af Europarådets konvention om forebyggelse af terrorisme

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 83, stk. 1, sammenholdt med artikel 218, stk. 6, litra a),

under henvisning til forslag fra Europa-Kommissionen,

under henvisning til godkendelse fra Europa-Parlamentet (1), og

ud fra følgende betragtninger:

(1) I overensstemmelse med Rådets afgørelse (EU) 2015/1913 (2) blev Europarådets konvention om forebyggelse af terrorisme (3) (»konventionen«) undertegnet den 22. oktober 2015 med forbehold af dens indgåelse.

(2) I henhold til konventionens artikel 23 er konventionen åben for godkendelse af Unionen.

(3) Europa-Parlamentets og Rådets direktiv (EU) 2017/541 (4) fastlagde fælles EU-regler for bekæmpelse af terrorisme. Unionen har således allerede vedtaget foranstaltninger på forskellige områder, der er omfattet af konventionen.

(4) Konventionen bør derfor godkendes på Unionens vegne for så vidt angår spørgsmål, der henhører under Unionens kompetence, i det omfang konventionen kan berøre disse fælles regler eller ændre deres rækkevidde. Medlemsstaterne bevarer deres kompetence, i det omfang konventionen ikke berører fælles regler eller ændrer rækkevidden af sådanne regler.

(5) Irland er bundet af Rådets rammeafgørelse 2002/475/RIA (5) og deltager derfor i vedtagelsen af denne afgørelse.

(6) I medfør af artikel 1 og 2 i protokol nr. 21 om Det Forenede Kongeriges og Irlands stilling, for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, og med forbehold af artikel 4 i samme protokol, deltager Det Forenede Kongerige ikke i vedtagelsen af denne afgørelse, som ikke er bindende for og ikke finder anvendelse i Det Forenede Kongerige.

(7) I medfør af artikel 1 og 2 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i vedtagelsen af denne afgørelse, som ikke er bindende for og ikke finder anvendelse i Danmark —

VEDTAGET DENNE AFGØRELSE:

Artikel 1

Europarådets konvention om forebyggelse af terrorisme godkendes herved, for så vidt angår spørgsmål, der falder inden for Unionens kompetence, på Unionens vegne.

Teksten til konventionen er knyttet til denne afgørelse.

Artikel 2

Formanden for Rådet udpeger den eller de personer, der er beføjet til på Unionens vegne at deponere det godkendelsesinstrument, der er omhandlet i konventionens artikel 23 (6).

Artikel 3

Denne afgørelse træder i kraft på dagen for vedtagelsen.

Udfærdiget i Luxembourg, den 4. juni 2018. På Rådets vegne T. TSACHEVA Formand

(1) Godkendelse af 18.4.2018 (endnu ikke offentliggjort i EUT).

(2) Rådets afgørelse (EU) 2015/1913 af 18. september 2015 om undertegnelse på Den Europæiske Unions vegne af Europarådets konvention om forebyggelse af terrorisme (CETS nr. 196) (EUT L 280 af 24.10.2015, s. 22).

(3) CETS nr. 196.

(4) Europa-Parlamentets og Rådets direktiv (EU) 2017/541 af 15. marts 2017 om bekæmpelse af terrorisme og om erstatning af Rådets rammeafgørelse 2002/475/RIA og ændring af Rådets afgørelse 2005/671/RIA (EUT L 88 af 31.3.2017, s. 6).

(5) Rådets rammeafgørelse 2002/475/RIA af 13. juni 2002 om bekæmpelse af terrorisme (EFT L 164 af 22.6.2002, s. 3).

(6) Datoen for konventionens ikrafttræden for så vidt angår Den Europæiske Union offentliggøres i Den Europæiske Unions Tidende på foranledning af Generalsekretariatet for Rådet.